**Bernabeu,** tamén coñecido polas variantes **Bernabel** e **Bernabé**, (grego antigo: Βαρναβᾶς) foi un dos primeiros cristiáns mencionados no Novo Testamento. Aquí preséntase como un apóstolo orixinario de Chipre, membro da tribo de Leví. Viviu durante o século I.

Orixes
------

O seu nome orixinal era Xosé, o Levita, e os apóstolos cambiárono por Bernabeu (Feitos 4:36), que significa *Fillo da Consolación*.

Os Feitos dos Apóstolos afirman, no capítulo 4 versículos 34 a 37, que Bernabeu vendeu a leira que tiña. O que obtivo desta venda entregoullo aos apóstolos para distribuír entre os pobres. 

Foi un gran colaborador de San Paulo. Bernabeu apoiouno perante o resto da comunidade de apóstolos, ao seu regreso a Xerusalén tres anos despois da seu conversión (Feitos 9:27).

Non se atopa entre os doce elixidos por Xesucristo, pero probablemente foi un dos setenta discípulos mencionados no Evanxeo. Bernabeu é considerado apóstolo polos primeiros Pais da Igrexa.

Labor con Paulo
---------------

Marchou a Tarso e asociouse con San Paulo. Regresaron a Antioquía, onde permaneceron por un ano ensinando (Feitos 11:25-26). Antioquía converteuse en gran centro de evangelización e onde por primeira vez se lle chamou cristiáns aos seguidores da doutrina de Cristo.

Volveron a Xerusalén enviados polos cristiáns da florecente igrexa de Antioquía, cunha colecta para os que estaban a pasar fame en Xudea (Feitos 11:27-30).

Despois de xaxún e oración, Paulo e Bernabeu recibiron a misión e a imposición de mans (Feitos 13:3). Partiron acompañados de Xoán Marcos, futuro evanxelista, que era fillo de María do Cenáculo (Feitos 12:12) e sobriño de Bernabé (Colosenses 4:10). O tres foron a predicar a outros lugares, entre estes Chipre, a patria de Bernabé. Alí converteron ao procónsul romano Serxio Paulo, e a Saulo noméaselle por primeira vez, na Biblia, como Paulo en razón de que estando nun ambiente grecorromano, usa o seu nome Romano (Feitos 13:9-20).

Posterior actividade misioneira
-------------------------------

Ante o segundo viaxe misioneiro, xurdiu un conflito aberto entre Paulo e Bernabeu. Bernabeu quería levar o seu sobriño Xoán Marcos, e Paulo opúñase porque os abandonou en metade da primeira viaxe (por medo a tantas dificultades). Por iso decidiron separarse. San Paulo foise á súa proxectada viaxe con Silas, e Bernabeu partiu cara a Chipre con Marcos. Dado que *Feitos* non menciona en absoluto o incidente do que fala Pablo en *Gálatas*, só podemos intuír que entre Paulo e Bernabeu xa se produciu un certo distanciamento previo.

Martirio
--------

Algunhas tradicións tardías e algúns apócrifos (como o libro dos Feitos de Bernabeu) falan de que acompañou ao apóstolo Pedro na súa viaxe a Roma, e despois fundou a comunidade de Milán. Outras máis falan do seu martirio, cara ao ano 70, en Salamina, na illa de Chipre, por man dos xudeus da diáspora, que o lapidaron.

A realidade é que todo o que se sabe con seguridade sobre Bernabeu, son os escasos datos que se nos dá sobre el no Novo Testamento.

Galicia
-------

É titular de seis parroquias galegas.

Tamén está presente na tradición oral, pois o seu día adoita considerarse idóneo para a sega do centeo:

* *Día de San Bernabeu, está o sol no máis alto do ceu.*
* *Día de San Bernabel, nin na terra nin no fardel.*
* *O día de San Bernabé creba o centeo polo pé.*

Notas
-----

1. 1 2 3 4 5 6  Ferro Ruibal, Xesús; et alii (1992). *Diccionario dos nomes galegos*. Ir Indo.
2. ↑  Feitos 14:14: "*Os apóstolos Paulo e Bernabé, en canto se decataron, racharon os seus vestidos e correron cara á xente.*"
3. 1 2  Abad, Xoán C. (2022). *In hac lacrimarum valle. Guía ilustrada para recoñecer os santos patróns dos templos da provincia de Pontevedra*. Instituto de Estudos Vigueses.
4. ↑  Cross, F.L. (2005). F.L. Cross and E.A. Livingstone, ed. *"Barnabas."* (en inglés) (2009 ed.). Oxford University Perss. ISBN 9780192802903.  `|data-acceso=` require `|url=` (Axuda)

Véxase tamén
------------

### Outros artigos

* Parroquias de Galicia baixo a advocación de san Bernabeu
* Parroquias de Galicia baixo a advocación de san Bernabé

|  |  |
| --- | --- |
| Control de autoridades | 
* Wd: Q185856
* WorldCat
* VIAF: 279907297
* ARLIMA: 792
* BIBSYS: 90689085
* BMT: 115516
* BNF: 121625132
* BRE: 2065738
* CERL: cnp00579440
* CiNii: DA04187209
* DeutscheBio: 118652559
* EBID: ID
* FAST: 18944
* GEC: 0223207
* GND: 118652559
* ISNI: 0000 0003 8700 5666
* LCCN: n50065733
* NKC: xx0138555
* NLA: 35851961
* NLG: 44721
* NTA: 073511757
* Orthodox Encyclopedia: 154261
* SUDOC: 030151619
* ULAN: 500355271

 |